Ærmerne var smøgede op, da ti nordjyske restauranter torsdag dystede i kokkekonkurrence til Hirtshals Fiskefestival.

På to timer skulle nogle af Nordjyllands bedste kokke dyste om æren, diplomet og ikke mindst 20.000 kroner i konkurrencen Local Cooking. Og der var lagt op til hård konkurrence, for blandt deltagerne var de to nykårede Michelin-restauranter Villa Vest i Lønstrup og Tri i Agger. - De sidste fire- fem år er Nordjylland den region i Danmark, der er rykket hurtigst på det gastronomiske felt, og det er jo et tydeligt eksempel i dag, siger en af konkurrencens dommere, Svend Rasmussen. I syv år har han været med til at bedømme retterne ved den årlige konkurrence, og han glæder sig over, at der nu er Michelin i Nordjylland. En betydning for Nordjylland Tri i Agger er en af de to første, og det betyder selvfølgelig meget på en lille restaurant med kun tre ansatte. - Det er da mega stort, man bliver da stolt. At få den hæder, når man ved, at der er masser af dygtige restauranter, siger Lasse Westman som er kok og fortsætter: - Man bliver da også sådan lidt, hvorfor er det lige præcis, at vi får den, når der er så mange, der kæmper. Og det har da også en stor betydning for resten af branchen, som nu kan glæde sig over, at den prestigefyldte stjerne er kommet til det nordjyske. - Det åbner op for Nordjylland, at vi faktisk har noget at byde på heroppe. For det, der er med Nordjylland, er, at vi er mere fordelt på et større område end for eksempel København, og det er fantastisk. Vi kan kun sige tillykke til Tri og Villa Vest, siger Taatsiannguaq Geisler, som er souschef på den aalborgensiske restaurant Alimentum. Han har taget plads lige ved siden af Lasse Westman i Tri køkkenet, men konkurrencen fra en Michelinkok skræmmer ham ikke. - Det er da cadeau til, at de har fået den stjerne, men de er jo stadig bare gode kollegaer og folk, der brænder for de, de laver. Det er jo noget, vi alle har tilfælles. At vi laver mad, vi står med råvarer i hånden, vi er stolte af. Vi gør bare noget, vi elsker, siger han. Høje forventninger I alt er ti restauranter med. Udover Tri, Alimentum og Villa Vest er DejaVu i Aalborg, Emil i Aalborg, Håkon i Skagen, Essens i Frederikshavn, HimmerRiget i Gatten, Fusion i Aalborg og Abstrakt i Hirtshals også med i konkurrencen. På bare to timer skal de lave en eller flere retter med udgangspunkt i 75 procent lokale råvarer og vigtigst af alt - torsken. Og allerede halvvejs igennem de to retter, har der været forskel for smagsløgene, for Svend Rasmussen og de andre dommere. - Der er helt klar nogle, der skiller sig ud. I mit hoved er der ihvertfald to, som har lagt sig foran de andre. Mens flere af restauranterne er to til at tage sig af kokkereringen, så står Lasse Westman alene i køkkenet. Men trods høje forventninger som Michelinkok, har han fødderne solidt plantet. - Jeg tror ikke, at der er nogen - hverken os eller Villa Vest - der tænker, at nu er vi bedre end alle andre. Man kan sige, at Michelin-guiden er også bare en guide, der siger noget, og så er vi heldige, at de synes, at vi laver noget fedt. Men der er tusind dygtige restauranter i det her område, siger han. Derfor er der helt lige kår for alle de deltagende. For som Lasse Westman siger, så er restaurantmad og konkurrencemad også to forskellige ting. En Michelinsejr Efter en længere omgang ventetid for kokkene og de besøgende, så er dommerne klar til at udnævne vinderen. Og det blev da en vaskeægte Michelinsejr. På førstepladsen kom Villa Vest, mens Tri tog sig af andenplads. Til stor glæde for Taatsiannguaq Geisler kunne Alimentum i Aalborg tage sig af tredjepladsen. - Det er fedt og dejligt, jeg er glad. Men med en solid Michelintop kan man fristes til at spørge, om konkurrencen nu også var helt lige fra start? - Det kunne lige så godt have været nogle af de andre, men de to havde ligesom bare en fordel. Det kan godt være, at man får lidt ekstra selvtillid, når man lige har fået en Michelinstjerne, der bare giver det sidste, fortæller Svend Rasmussen. Ifølge ham kan der da også være håb forude for andre restauranter i Nordjylland, hvis de går med et håb om at blive en del af Michelinklubben. - På min personlige liste, der kunne jeg godt finde et par andre restauranter i Nordjylland, der fortjener en stjerne. Lad os nu se, om de kommer i løbet af de næste år, siger han. Se hele indslaget her: